---
title: "Gravearbejde i Dalegade"
description: "Udskiftning af fjernvarmerør går i gang i uge 13"
date: "2026-03-11"
created: "2026-03-11"
---

# Gravearbejde i Dalegade

Fra mandag i uge 13 starter et større gravearbejde i Dalegade på strækningen mellem Danmarksgade og Prinsensgade. Arbejdet omfatter udskiftning af fjernvarmerørene, da de seneste års termografering har vist, at flere af rørene er udtjente.
Selvom der er blevet foretaget reparationer, er det nu nødvendigt at udskifte hele rørstrækningen for at sikre en stabil og fremtidssikret varmeforsyning. Arbejdet forventes at vare cirka 10 uger. Gaden vil blive spærret, men vi gør alt for at udvise hensyn over for beboerne, så det ikke nødvendigvis er hele strækningen, der er afspærret gennem hele perioden.

Beboere i den berørte del af gaden er blevet informeret direkte, men andre borgere i området kan også opleve gener, herunder:

- Ændret trafik og eventuelle omkørsler
- Støj og begrænset parkering

Vi beklager de ulemper, arbejdet måtte medføre, og sætter stor pris på alles tålmodighed. Vores mål er at gennemføre projektet så hurtigt og smidigt som muligt.

Opdateringer om arbejdet og fremdriften vil løbende blive lagt på vores hjemmeside.

                ![](https://fredericiafjernvarme.dk/i/MOLIRIMEDIA/ee8f3897-9dcc-499d-a17f-08de7e893629?width=800)
